Stem en wen: Help kies Maroela se WinterbruidDis ŉ groot voorreg om die liefde van jou lewe te ontmoet – en ŉ groter voorreg as julle trou aan mekaar kan beloof. Maroela Media gaan met elke seisoen ŉ seisoenebruid aankondig en aan die einde van die jaar gaan ons lesers ook die geleentheid kry om die Bruid van die Jaar aan te wys. In samewerking met Dream Hotels & Resorts is daar boonop groot pryse op die spel. Paartjies wat tussen Junie 2022 en Augustus 2022 getrou het, het vir die Winterbruid in aanmerking gekom. Ons het reeds ŉ Somerbruid en ŉ Herfsbruid aangewys. Uit honderde inskrywings moes ŉ beoordelaarspaneel behoorlik kopkrap – dis duidelik dat Afrikaanse meisies die mooiste bruide maak! Ons het die top-10 Winterbruide saamgestel en nou wil ons by julle, ons lesers, hoor watter een van dié mooie bruide moet as die Winterbruid aangewys word en uiteindelik deurdring na die finale ronde as Maroela se Bruid van die Jaar. Ons gaan deur die loop van die jaar ook nog ŉ Lentebruid (September – November 2022) aanwys. Hou dus Maroela dop as jy wil seker maak jy skryf vir dié opwindende kompetisie in! As jy deelneem aan die stemmery vir die Winterbruid, staan jy die kans om ŉ heerlike Tupperware-geskenkpak te wen. Laat weet ons voor 22 September 2022 wie jóú gunsteling is uit die top-10 Winterbruide. Jy kan tydens die stemproses van elke seisoenebruid in aanmerking kom vir ŉ Tupperware-geskenkpak ter waarde van R5 500. Dié wonderlike geskenkpak sluit in ŉ mikrogolf- vinnige koker (ter waarde van R1 999), ŉ kruieknipper (R459), ŉ “Signature Line”-stel (vier verskillende groottes) (R1 686), ŉ VentSmart High-stel (R499), ŉ “Click Series”-stel (R500) en ŉ geskenkbewys wat jy aanlyn in Tupperware se winkel kan gebruik ter waarde van R500. Die uiteindelike wenner van ons Winterbruid-kompetisie wen twee nagte vir twee persone wat deel by Zimbali Lodge naby Ballito aan die noordkus van KwaZulu-Natal (insluitend aandete en ontbyt) met die komplimente van Dream Hotels and Resorts. Ané en Werner Krause van Lydenburg, Mpumalanga het op 20 Augustus by @Boshoek in Lydenburg getrou. “Saterdag 20 Augustus het aangebreek … Ons troudag ná maande se beplanning is hier! Onbeskryflik mooi. Dit was alles waaroor ek gedroom het as ŉ klein dogtertjie. My sprokie het waar geword en my rok was selfs nog mooier as wat ek gedink het! Ek voel vandag soos ŉ prinses wat afstap in my pappa se arm terwyl my prins vir my wag. Ek het die mooiste man gekry – hy is so goed vir my en hy dra my op sy hande. Ons dans was ons hoogtepunt (ons het maande lank geoefen!). Hoe kan een dag só wonderlik en perfek wees? Ons is baie dankbaar.” Calista en Dylan Cornelius van Parys, Vrystaat het by Poplars Estate in Parys getrou. “Van alles wat verkeerd kon loop het ons groot dag al my drome oortref. Ons tema was tydloos en elegant met wit, swart en goud as ons kleurskema. Ons het pizzas as canapé’s gehad en Krispy Kreme-oliebolle vir nagereg. Vir die gaste se geskenkies het ek elke gas laat teken. Ons blommemeisie en hofknapie het met ŉ karretjie in gery – dit was kosbaar! My gunstelinggedeelte was ons eerste dans. Die Troulied het vir ons ŉ liedjie geskryf en ons het ons eie dans daarop gemaak. Dit was baie spesiaal! My rok was van Fynbos; ek het soos ŉ koningin gevoel. Die mantel was só uniek en het gemaak dat my rok meer as een “look“ het. Die hele dag was absoluut alles waarvan ek kon droom.” Charlize en Bennie de Wet van Pretoria het op 6 Augustus by Kuungana Bush Lodge in Pretoria getrou. “Dit was die dag vir ŉ nuwe begin – ons nuwe begin – alles was soos ŉ sprokie vir ons gewees. Dit was so spesiaal om ons huwelik op die dag te kon bevestig aan mekaar. Ons het die winter mooi opgehelder met ons sonneblomtema en dit was beslis ŉ dag vol goeie vriende en familie, lekker kos en lekker dans … baie dans!” Janika en Ignard Lourens van Volksrust, Mpumalanga het op 16 Julie by Kralinbergh Estate in Ermelo getrou. “Ons mooiste dag! Ons het in Desember 2021 verloof geraak en besluit om die res van ons lewens saam te spandeer. Dit was die beste besluit nog! Soos wat almal weet is trou verseker nie perdekoop nie. Ons het slegs na een venue gaan kyk en dadelik verlief geraak op die pragtige moderne venue. Ons het lank gedink en lank beplan en uiteindelik op ŉ datum besluit – ŉ troue in die hartjie van die winter. En almal kan getuig dat Ermelo nie een van die warmste plekke is nie! Ná ŉ lang gewag en 10 000 reëlings verder het ons mooi dag aangebreek. Ons het ŉ lieflike windstil, warm son wintersdag gekry. Ons was so opgewonde, maar ook gespanne! Die dag het perfek uitgespeel ons kon nie vir ŉ beter dag vra nie. Ons is dankbaar vir als wat ons geleer het uit hierdie proses van reëlings tref en groot besluite neem. Vandag sit ons met die mooiste foto’s en herinneringe wat vir altyd in ons harte gaan bly.” Karla en Billy Croucamp van Jongensfontein in die Wes-Kaap het op 18 Junie by Privelistea in Groot-Jongensfontein getrou. “Ons dag was niks minder as perfek nie. Om omring te wees met jou hartsmense en jouself te beloof aan jou beste vriend is ŉ gevoel wat ek nie kan omsit in woorde nie. Dit was absoluut ŉ fees – ons het gedans, ons het geëet en ons het rugby gekyk!” Lizanne en Walter Groenewald van Pretoria het op 29 Julie by The Stone Cellar in Heidelberg, Gauteng, getrou. “Om in die middel van ŉ storm net absolute rustigheid te ervaar is ons grootste getuienis wat ons vandag nog met vriende en familie deel. Om slegte nuus ŉ week voor ons troue te ontvang was nie ideaal nie, maar ons het elke dag gekies om te fokus waaroor trou eintlik gaan, en dit is om ŉ belofte voor God te maak en een te word. Ons dag was dalk nie perfek met dekor en detail nie, maar ons het dit ongelooflik baie geniet en uiteindelik was die belangrikste dat God die verhouding kom seën en omhels het met Sy liefde. Ons het aan mekaar die ewigheid beloof en ons kon die teenwoordigheid van Jesus prominent voel. Dit was ons gebed. Ons was en is en sal altyd mekaar se beste ‘tjommies’ wees en ons probeer altyd die positiewe raaksien in elke situasie.” Marna en Gert Schoombee van Port Elizabeth het op 26 Junie by Alkmaar Farmstay in Nelspruit, Mpumalanga getrou. “Ons het die lekkerste Laeveld-trounaweek gehad. Meeste van ons gaste het die Vrydag en Saterdag by die venue oorgeslaap wat gesorg het vir behoorlike kuiertyd met ons vriende en familie. Ons troudag self het begin met ŉ intieme seremonie en het geëindig met die bruidspaar om die bomavuur tot net voor die son opkom. Ons het elke sekonde ingeneem en sal dit altyd koester.” Megan en Driaan de Villiers van die Paarl het op 11 Junie by Windmeul Kelder in die Paarl getrou. “Ons dag was perfek! Die weer was ideaal. Ek het my droomrok aangehad, my man het so handsome gelyk en die atmosfeer was net soos ons dit wou hê. Kleurskema van swart, wit, rooi en silwer. Baie klassiek. Stunning dekor! Ons het gedans en gekuier tot die oggendure. Sou dit weer wou doen. Kan nie wag vir al die herinneringe wat ons nog gaan maak nie.” Melanie en Leon Kapp van Standerton het op 20 Augustus by Plaas Kromdraai in Standerton getrou. “Ons spesiale dag was gevul met als wat na aan ons hart is. Die dag het afgespeel op die plaas van beide my en my man se werkgewer en die tema was Rustic Classic Country. Met die teenwoordigheid van John Deere, grasbale en als plaas het ek ewig trou aan die liefde van my lewe beloof.” Melissa en Werner Grant van Pietermaritzburg het op 9 Julie by 7 On Oakleigh in Pietermaritzburg getrou. “Ons het ŉ klein tuintroue gehad in die mooiste tuin. Ons het net 40 gaste gehad – net ons naaste vriende en familie. Dit was die mooiste diens, lekkerste tuisgemaakte lasagne en die toesprake was uitstekend. Ná die koek gesny is het ons vir die res van die beste dag ooit net gekuier en gedans!” Die kompetisie het gesluit.